Shaleen: Familie se verklaring | Netwerk24
Shaleen: Familie se verklaring
Deur AJ Opperman 07 Junie 2021 10:22
Shaleen Surtie-Richards in 2016. Foto: Theana Breugem
Shaleen Surtie-Richards (66) se familie het 'n verklaring uitgereik nadat die geliefde aktrise Maandagoggend dood in 'n gastehuis in Kaapstad gevind is.
"Dit is algemeen bekend dat sy aan diabetes en hartkwale gely het, en haar dood kan daarmee verband hou, maar die familie wag vir die uitslag van die nadoodse ondersoek. Daar is allerhande gerugte oor die oorsaak van haar dood, en dit is waarom ons wil benadruk dat me. Surtie-Richards nie haar eie lewe geneem het nie," sê Alistair Izobell, familiewoordvoerder, in die verklaring.
Volgens hom het Surtie-Richards, wat as Nenna in die sepie Egoli: Plek van goud diep in Suid-Afrikaners se harte gekruip het, in die gastehuis tuisgegaan terwyl sy aan die televisiereeks Arendsvlei gewerk het.
"Ons het 'n suster, tannie en niggie verloor. Ons probeer om die nuus te verwerk en ons gebroke harte te kalmeer. Ons besef sy was nie net in ons harte nie, maar in dié van die volk. Ons is dankbaar vir die liefde, bystand en respek terwyl ons haar regmaak dat die gordyn vir die laaste keer sak."
Die aktrise Lizz Meiring het vroeër gesê Surtie-Richards was die afgelope tyd nie gesond nie. "Asemhalings- en longprobleme, maar ons weet nie wat die oorsaak was nie."